Zakotviť po dlhej plavbe a dať si poriadny burger s dobrým pivom je snom nejedného námorníka. Obyvatelia prešovského sídliska Šváby majú túto možnosť priamo pod oknami – v MÓLO caffe & burger bistro. A nepotrebujú k tomu ani loď. Navonok nenápadný podnik ukrýva to najlepšie pod zemou, alebo pod hladinou?
Extrémne premeny sú vždy fascinujúce a obdivuhodné, interiér podniku MÓLO je toho žiarivým príkladom. Hoci som pôvodný stav nevidel, dozvedel som sa, že v minulosti to bolo poriadne zanedbané. A dnes? Dnes som mal pocit, že som sa ocitol v kapitánskej kajute – drevený obklad sa stará o útulnú atmosféru, kotvy, lodné okná, veslá či kormidlá na stenách sú skvelým doplnkom a bar v tvare lode ukazuje správny kurz, ktorým sa koncept podniku uberá: Poďte sa s nami plaviť. A my s radosťou ideme.
Ako už napovedá samotný názov, nielen námorníci, ale aj pocestní tu môžu zakotviť a posilniť sa burgrami. Pestrou ponukou burgrov – od klasických s hovädzím mäsom cez kuracie a vegetariánske až po špeciály v čiernej žemli. Samozrejmosťou sú vyladené omáčky – chilli, BBQ či medovo-horčicová. Skvelo je riešený napríklad aj coleslaw z červenej kapusty, ktorý je príjemne ľahučký až osviežujúci.
V ponuke však nechýbajú ani grilované krídelká, šaláty, cibuľové krúžky či iné špeciality. A to všetko môžete spláchnuť dobrým pivom – napríklad Bernardom či Pražačkou. A keby vám pirátsky papagáj na ramene povedal, že je čas na dobrý ŕ-ŕ-rum, v tomto MÓLE si ho môžete dopriať.
Hoci je MÓLO pod zemou, slnečné lúče si sem nájdu svoju cestu – cez stropné svetlíky. Toto netradičné riešenie doplnené lampami nabáda posedieť si s priateľmi, poriadne sa najesť, dať si dobré pivo a pokecať. Pokojne aj cez deň, keď je chuť. Lebo kapitánom pri stole ste vy, a keď zavelíte, že je čas dobre sa najesť a uhasiť smäd, rozkaz je rozkaz. Okrem piva a rumu si tu môžete vychutnať aj miešané nápoje. A tiež dobrú kávu!
Obrovským plusom je výborná ponuka cheesecakov, ktoré pripravuje majiteľ osobne. Ak by vás počas plavby prepadli piráti, nejdú po zlate, ale po koláčoch. Bez preháňania, kombinácia karamelu a cookies je hotovým pokladom. Dokonalá harmónia. V spojení s výbornou kávou je to obrovská nadstavba, ktorá robí z tohto MÓLA veľké lákadlo. Navyše počas letných dní si posedíte aj na vonkajšej terase.
MÓLO je podnik, ktorý skvelo bojuje proti stereotypu sídliskových podnikov – áno, niektoré skutočne stoja za návštevu. Ideálna atmosféra na neskorší obed, pri ktorom sa nebojíte zašpiniť si ruky, načapujú vám tu orosené pivo, keď potrebujete povzbudiť, dobré espresso sa o to postará, a keď máte pocit, že život je príliš horký, špičkový cheesecake vám to vyvráti. Ak sa chystáte zakotviť v Prešove, natočte kormidlo kurz MÓLO.
Text: Tomáš Turek
Foto: Tomáš Turek